CELEX: 52020PC0651
Language: da
Date: 2020-10-07
Title: Forslag til RÅDETS GENNEMFØRELSESAFGØRELSE om midlertidig støtte til Ungarn i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet

EUROPA-KOMMISSIONEN
            Bruxelles, den 7.10.2020
            COM(2020) 651 final
            2020/0291(NLE)
            Forslag til
            RÅDETS GENNEMFØRELSESAFGØRELSE
            om midlertidig støtte til Ungarn i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
                  
            
            
               Ved Rådets forordning (EU) 2020/672 ("SURE-forordningen") fastsættes den retlige ramme for Unionens finansielle støtte til medlemsstater, der oplever eller er i alvorlig risiko for en alvorlig økonomisk forstyrrelse som følge af covid-19-udbruddet. Støtten inden for rammerne af SURE har primært til formål at finansiere arbejdsfordelingsordninger eller lignende foranstaltninger, der tager sigte på at beskytte arbejdstagere og selvstændige og dermed mindske forekomsten af arbejdsløshed og indkomsttab, samt, som supplement, med henblik på finansiering af visse sundhedsrelaterede foranstaltninger, navnlig på arbejdspladsen.
            
            
               Den 6. august 2020 anmodede Ungarn om finansiel støtte fra Unionen under SURE-forordningen. I henhold til SURE-forordningens artikel 6, stk. 2, har Kommissionen hørt de ungarske myndigheder med henblik på at kontrollere, om der er sket en pludselig og kraftig stigning i de faktiske og planlagte udgifter, som er direkte forbundet med Ungarns arbejdsmarkeds- og sundhedsrelaterede foranstaltninger, der er indført som reaktion på covid-19-pandemien. Disse foranstaltninger vedrører navnlig: 
            
            
               (a)midlertidig støtte til opgradering af indkvarteringsforholdene (ombygning, udvidelse, renovering af lokaler, indkøb af udstyr) på turistdestinationer for at fastholde den eksisterende arbejdsstyrke. Anmodningen vedrører kun den del af udgifterne, der er relateret til støtte til selvstændige og enmandsvirksomheder
            
            
               (b)et engangstilskud til fødevareforarbejdende virksomheder, gartnerivirksomheder, der beskæftiger sig med dyrkning af etårige afgrøder og planteformering, samt fiskebrug. Støtten er betinget af, at virksomhederne fastholder medarbejderne indtil december 2020 
            
            
               (c)børneydelser til ansatte og selvstændige, som ellers ville udløbe som følge af aldersbegrænsninger mellem den 11. marts og den 30. juni 2020, dvs. perioden med undtagelsestilstand 
            
            
               (d)en fritagelse for arbejdsgiverne for indbetaling af socialsikringsbidrag og uddannelsesafgift i perioden marts til december 2020 samt en nedsættelse af arbejdsgiverbidraget til rehabiliteringsordningen i perioden marts til juni 2020 til de sektorer, der er hårdest ramt af pandemien. Der er anmodet om støtte til den del af de samlede udgifter, der vedrører virksomheder, som har nedsat eller afbrudt arbejdstiden, eller hvis medarbejdere er blevet fastholdt i beskæftigelse frem til de senest tilgængelige data
            
            
               (e)en fritagelse for lump sum-skat ("KATA") i perioden marts til juni 2020 for små skatteydere inden for 26 erhvervsgrene. Anmodningen vedrører kun den del af udgifterne, der er relateret til støtte til selvstændige og enmandsvirksomheder
            
            
               (f)en udelukkelse af personaleomkostningerne fra skattegrundlaget for skatten for mindre virksomheder ("KIVA") i perioden marts til juni 2020 i de sektorer, der er hårdest ramt af pandemien. Der er anmodet om støtte til den del af de samlede udgifter, der vedrører virksomheder, som har nedsat eller afbrudt arbejdstiden, eller hvis medarbejdere er blevet fastholdt i beskæftigelse frem til de senest tilgængelige data
            
            
               (g)en engangsydelse på 500 000 HUF per person til sundhedspersonale i anerkendelse af deres ekstraarbejde under pandemien
            
            
               (h)statslig dækning af omkostningerne i statsejede virksomheder, som er knyttet til særforanstaltninger til at inddæmme pandemien. De sundhedsrelaterede foranstaltninger omfatter rengøring og tilrådighedsstillelse af beskyttelsesudstyr 
            
            
               (i)stigning i udgifterne til særforanstaltninger til at inddæmme pandemien (f.eks. daglige desinficeringstjenester samt gentaget rengøring af udluftningssystemer og elevatorer) samt til beskyttelse af statslige embedsmænds personlige sundhed med desinficerings- og værnemidler. Generaldirektoratet for Offentlige Indkøb og Forsyning (KEF) indførte sådanne foranstaltninger for at sikre, at de statslige budgetorganer fortsat kunne fungere
            
            
               (j)foranstaltninger relateret til infrastruktur og investering i hospitaler for at sikre et højt beskyttelsesniveau for sundhedspersonale og patienter. Disse omfatter særlige behandlingslokaler og isolerede covid-afdelinger. Derudover er de direkte omkostninger i forbindelse med personlige værnemidler og personligt beskyttelsesudstyr (engangsmundbind, lægekitler, plasticvisirer, handsker, desinfektionsmidler osv.) på hospitalerne og andre sundhedsinstitutioner blevet øget for at sikre sundhedspersonalet et højt beskyttelsesniveau. 
            
            
               Ungarn har fremsendt de nødvendige oplysninger til Kommissionen. 
            
            
               Under hensyntagen til den foreliggende dokumentation foreslår Kommissionen, at Rådet vedtager en gennemførelsesafgørelse om at yde finansiel støtte til Ungarn i henhold til SURE-forordningen til støtte for ovennævnte foranstaltninger.
            
            
               De sundhedsrelaterede udgifter, som Ungarn har anmodet om støtte til, beløber sig til i alt 268 550 000 EUR. Det svarer til mere end halvdelen af den samlede finansielle støtte. Eftersom denne kategori af foranstaltninger er af accessorisk karakter, begrænses den finansielle støtte til sundhedsrelaterede foranstaltninger til 247 124 000 EUR, således at beløbet udgør under halvdelen af den samlede finansielle støtte. 
            
         
         
            
               •Sammenhæng med de gældende regler på samme område
            
            
               Dette forslag er i fuld overensstemmelse med Rådets forordning (EU) 2020/672, i henhold til hvilken forslaget fremsættes.
            
            
               Forslaget er et supplement til et andet EU-retsinstrument, der har til formål at yde støtte til medlemsstaterne i nødsituationer, nemlig Rådets forordning (EF) nr. 2012/2002 af 11. november 2002 om oprettelse af Den Europæiske Unions Solidaritetsfond ("forordning (EF) nr. 2012/2002"). Europa-Parlamentets og Rådets forordning (EU) 2020/461 blev vedtaget den 30. marts og indeholder ændringer til førnævnte instrument, som udvider dets anvendelsesområde til at omfatte større folkesundhedskriser og fastlægger, hvilke specifikke tiltag der er berettigede til finansiering. 
            
            
               •Sammenhæng med Unionens politik på andre områder
            
            
               Forslaget indgår i en række foranstaltninger, der er udarbejdet som reaktion på den aktuelle covid-19-pandemi, blandt andet investeringsinitiativet som reaktion på coronavirusset, og det supplerer andre instrumenter til støtte for beskæftigelsen såsom Den Europæiske Socialfond og Den Europæiske Fond for Strategiske Investeringer (EFSI)/InvestEU. Ved i dette særlige tilfælde med covid-19-udbruddet at gøre brug af lånoptagelse og långivning til støtte for medlemsstaterne fungerer dette forslag som en ekstra sikkerhedsforanstaltning til at finansiere arbejdsfordelingsordninger og lignende foranstaltninger, der bidrager til at beskytte arbejdspladser og dermed arbejdstagere og selvstændige mod risikoen for arbejdsløshed. 
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               Retsgrundlaget for dette instrument er Rådets forordning (EU) 2020/672.  
            
            
               •Nærhedsprincippet (for områder, der ikke er omfattet af enekompetence) 
            
            
               Forslaget fremsættes i forlængelse af en anmodning fra en medlemsstat og er et udtryk for europæisk solidaritet, idet der ydes finansiel støtte fra Unionen i form af midlertidige lån til en medlemsstat, der er berørt af covid-19-udbruddet. Som en ekstra sikkerhedsforanstaltning vil denne finansielle støtte midlertidigt understøtte regeringens øgede offentlige udgifter til arbejdsfordelingsordninger og lignende foranstaltninger for at hjælpe dem med at beskytte arbejdspladser og dermed arbejdstagere og selvstændige mod risikoen for arbejdsløshed og tab af indkomst.
            
            
               Denne støtte vil hjælpe den berørte befolkning og bidrage til at mindske de direkte samfundsmæssige og økonomiske virkninger af den aktuelle covid-19-krise. 
            
            
               •Proportionalitetsprincippet
            
            
               Forslaget overholder proportionalitetsprincippet. Det går ikke videre, end hvad der er nødvendigt for at nå instrumentets mål. 
            
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               På grund af det presserende behov for at udarbejde forslaget, således at Rådet kan vedtage det i tide, kunne der ikke gennemføres en høring af de berørte parter.
            
            
               •Konsekvensanalyse
            
            
               På grund af forslagets hastende karakter er der ikke foretaget nogen konsekvensanalyse.
            
            
               4.VIRKNINGER FOR BUDGETTET
            
            
               Kommissionen bør kunne optage lån på de finansielle markeder med henblik på videreudlån til medlemsstater, der anmoder om finansiel støtte inden for rammerne af SURE-instrumentet. 
            
         
         
            
               Ud over garantierne fra medlemsstaterne indeholder ordningen andre sikkerhedsforanstaltninger for at sikre dens finansielle soliditet:
            
            
               ·en stringent og konservativ tilgang til økonomisk forvaltning
            
            
               ·En sammensætning af låneporteføljen, der begrænser koncentrationsrisikoen, den årlige eksponering og en overdreven eksponering for de enkelte medlemsstater, samtidig med at der sikres tilstrækkelige ressourcer til de medlemsstater, hvor behovet er størst, samt
            
            
               ·muligheder for refinansiering af gæld.
            
            
               2020/0291 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
            
               om midlertidig støtte til Ungarn i henhold til forordning (EU) 2020/672 til mindskelse af risiciene for arbejdsløshed i nødsituationen som følge af covid-19-udbruddet
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde,
            
            
               under henvisning til Rådets forordning (EU) 2020/672 af 19. maj 2020 om oprettelse af et europæisk instrument for midlertidig støtte til mindskelse af risiciene for arbejdsløshed i en nødsituation (SURE) som følge af covid-19-udbruddet
                  1
               , særlig artikel 6, stk. 1,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Den 6. august 2020 anmodede Ungarn om finansiel støtte fra Unionen med henblik på at supplere landets nationale indsats for at imødegå virkningerne af covid-19-udbruddet og håndtere udbruddets socioøkonomiske konsekvenser for arbejdstagerne og de selvstændige. 
            
            
               (2)Covid-19-udbruddet og de ekstraordinære foranstaltninger, som Ungarn har gennemført for at dæmme op for udbruddet og de socioøkonomiske og sundhedsrelaterede konsekvenser heraf, forventes at få dramatiske følger for de offentlige finanser. Ifølge Kommissionens forårsprognose 2020 forventedes Ungarn at have et offentligt underskud og en offentlig gæld på henholdsvis 5,2 % og 75,0 % af bruttonationalproduktet (BNP) ved udgangen af 2020. Ifølge Kommissionens mellemliggende sommerprognose 2020 forventes Bulgariens BNP at falde med 7,0 % i 2020. 
            
            
               (3)Covid-19-udbruddet har fastlåst en væsentlig del af arbejdsstyrken i Ungarn. Dette har ført til en pludselig og kraftig stigning i de offentlige udgifter i Ungarn med hensyn til foranstaltninger svarende til arbejdsfordelingsordninger samt sundhedsrelaterede foranstaltninger, jf. betragtning 4-14.
            
            
               (4)Ved "regeringens beslutning 2080/2020 om den nationale boligudvikling", som der henvises til i Ungarns anmodning af 6. august 2020, blev der indført midlertidig støtte til opgradering af indkvarteringsforholdene (ombygning, udvidelse, renovering af lokaler, indkøb af udstyr) på turistdestinationer for at fastholde den eksisterende arbejdsstyrke. Anmodningen vedrører kun den del af udgifterne, der er relateret til støtte til selvstændige og enmandsvirksomheder. Foranstaltningen kan betragtes som svarende til en arbejdsfordelingsordning som omhandlet i forordning (EU) 2020/672, idet formålet er at beskytte selvstændige eller lignende kategorier af arbejdstagere mod nedgang i eller tab af indkomst. 
            
            
               (5)Ved "landbrugsministerens dekret nr. 25/2020"
                  2
               , "landbrugsministerens dekret nr. 26/2020"
                  3
                og "landbrugsministerens dekret nr. 30/2020"
                  4
               , som der henvises til i Ungarns anmodning af 6. august 2020, blev der indført et engangstilskud til fødevareforarbejdende virksomheder, gartnerivirksomheder, der beskæftiger sig med dyrkning af etårige afgrøder og planteformering, samt fiskebrug. Støtten er betinget af, at virksomhederne fastholder medarbejderne indtil december 2020. Hvad angår den del af udgifterne, der vedrører støtte til selvstændige og enmandsvirksomheder, kan foranstaltningen betragtes som svarende til en arbejdsfordelingsordning som omhandlet i forordning (EU) 2020/672, da den har til formål at beskytte selvstændige eller lignende kategorier af arbejdstagere mod nedgang i eller tab af indkomst.
            
            
               (6)Ved "regeringens dekret nr. 59/2020 (III. 23)" og "Lov LVIII af 2020", som der henvises til i Ungarns anmodning af 6. august 2020, blev børneydelserne til ansatte og selvstændige, som ellers ville udløbe som følge af aldersbegrænsninger mellem den 11. marts og den 30. juni 2020, dvs. perioden med undtagelsestilstand, forlænget. Disse børneydelser kan betragtes som svarende til arbejdsfordelingsordninger som omhandlet i forordning (EU) 2020/672, idet der ydes indkomststøtte til arbejdstagere og selvstændige til dækning af omkostningerne ved børnepasning, mens skolerne er lukket, og de giver derfor forældrene mulighed for at forblive i arbejde og forhindrer usikkerhed i forbindelse med deres ansættelsesforhold. 
            
            
               (7)Myndighederne har på grundlag af "regeringens dekret nr. 47/2020"
                  5
                (som ændret), som der henvises til i Ungarns anmodning af 6. august 2020, indført en række skatterelaterede foranstaltninger. Eftersom disse foranstaltninger udgør mistede indtægter for staten, kan de anses for at udgøre offentlige udgifter.
            
         
         
            
               (8)For de sektorer, der er blevet hårdest ramt af pandemien, har myndighederne indført en fritagelse for arbejdsgiverne for indbetaling af socialsikringsbidrag og uddannelsesafgift i perioden marts til december 2020 samt en nedsættelse af arbejdsgiverbidraget til rehabiliteringsordningen i perioden marts til juni 2020. Der er anmodet om støtte til den del af de samlede udgifter, der vedrører virksomheder, som har nedsat eller afbrudt arbejdstiden, eller hvis medarbejdere er blevet fastholdt i beskæftigelse frem til de senest tilgængelige data
            
            
               (9)For små skatteydere inden for 26 erhvervsgrene er der indført en fritagelse for lump sum-skat ("KATA") i perioden marts til juni 2020. Anmodningen vedrører kun den del af udgifterne, der er relateret til støtte til selvstændige og enmandsvirksomheder. Foranstaltningen kan betragtes som svarende til en arbejdsfordelingsordning som omhandlet i forordning (EU) 2020/672, idet formålet er at beskytte selvstændige eller lignende kategorier af arbejdstagere mod nedgang i eller tab af indkomst. 
            
            
               (10)Endelig har myndighederne i forbindelse med skatterelaterede foranstaltninger besluttet at udelukke personaleomkostninger fra skattegrundlaget for skatten for mindre virksomheder ("KINVA") i perioden marts til juni 2020 i de sektorer, der er hårdest ramt af pandemien. Der er anmodet om støtte til den del af de samlede udgifter, der vedrører virksomheder, som har nedsat eller afbrudt arbejdstiden, eller hvis medarbejdere er blevet fastholdt i beskæftigelse frem til de senest tilgængelige data
            
            
               (11)Ungarn har også truffet en række sundhedsrelaterede foranstaltninger over for covid-19-udbruddet. Ved "regeringens dekret nr. 275/2020"
                  6
               , som der henvises til i Ungarns anmodning af 6. august 2020, blev der indført en engangsydelse på 500 000 HUF per person til sundhedspersonale i anerkendelse af deres ekstraarbejde under pandemien.
            
            
               (12)Statsejede virksomheder, hvis omkostninger dækkes af staten, har indført særforanstaltninger med tilsvarende omkostninger til at inddæmme pandemien. Disse sundhedsrelaterede foranstaltninger omfatter rengøring og tilrådighedsstillelse af beskyttelsesudstyr. 
            
            
               (13)På grundlag af "regeringens dekret nr. 250/2014 (X. 2.) om Generaldirektoratet for Offentlige Indkøb og Forsyning (KEF)"
                  7
               , som der henvises til i Ungarns ansmodning af 6. august 2020, er der blevet gennemført særforanstaltninger til at inddæmme pandemien (f.eks. daglige desinficeringstjenester og gentaget rengøring af udluftningssystemer og elevatorer) samt til at beskytte statslige embedsmænds personlige sundhed med desinficerings- og værnemidler, hvilket har øget udgifterne. Generaldirektoratet for offentlige indkøb og forsyning (KEF) indførte disse foranstaltninger for at sikre, at de statslige budgetorganer fortsat kunne fungere
            
            
               (14)Endelig blev der ved "regeringens beslutning 1012/2020 om forvaltningen af operativt personale"
                  8
               , som der henvises til i Ungarns anmodning af 6. august 2020, indført foranstaltninger vedrørende infrastruktur og investeringer i hospitaler for at sikre et højt beskyttelsesniveau for sundhedspersonale og patienter. Foranstaltningerne omfatter særlige behandlingslokaler og isolerede covid-afdelinger. Derudover er de direkte omkostninger i forbindelse med personlige værnemidler og personligt beskyttelsesudstyr (engangsmundbind, lægekitler, plasticvisirer, handsker, desinfektionsmidler osv.) på hospitalerne og andre sundhedsinstitutioner blevet øget for at sikre sundhedspersonalet et højt beskyttelsesniveau. 
            
            
               (15)Ungarn opfylder de i artikel 3 i forordning (EU) 2020/672 nævnte betingelser for at anmode om finansiel støtte. Ungarn har forelagt Kommissionen passende dokumentation for, at de faktiske og planlagte offentlige udgifter efter den 1. februar 2020 er steget med 639 500 000 EUR som følge af de nationale foranstaltninger, der er truffet for at imødegå de socioøkonomiske virkninger af covid-19-udbruddet. Det øgede beløb, der er direkte knyttet til ovennævnte foranstaltninger svarende til arbejdsmarkedsdelingsordninger, udgør en pludselig og kraftig stigning, eftersom det er knyttet til såvel nye foranstaltninger som en udvidelse af eksisterende foranstaltninger, der omfatter en betydelig del af virksomhederne og arbejdsstyrken i Ungarn. Ungarn har til hensigt at finansiere 113 740 000 EUR af det øgede udgiftsbeløb med midler fra Unionen.
            
            
               (16)Kommissionen har hørt Ungarn og konstateret, at der er sket en pludselig og kraftig stigning i de faktiske og planlagte offentlige udgifter, der er direkte forbundet med arbejdsfordelingsordninger og lignende foranstaltninger samt indførelsen af relevante sundhedsrelaterede foranstaltninger i forbindelse med covid-19-udbruddet som omhandlet i anmodningen af 6. august 2020, jf. artikel 6 i forordning (EU) 2020/672. 
            
            
               (17)De sundhedsrelaterede foranstaltninger, som Ungarn har anmodet om støtte til, og som er nævnt i betragtning 11-14, beløber sig til 268 550 000 EUR. Dette beløb udgør mere end halvdelen af den samlede finansielle støtte. Eftersom denne kategori af foranstaltninger er af accessorisk karakter, bør den finansielle støtte til sundhedsrelaterede foranstaltninger begrænses til 247 124 000 EUR, således at beløbet udgør under halvdelen af den samlede finansielle støtte. 
            
            
               (18)Der bør derfor ydes finansiel støtte med henblik på at hjælpe Ungarn med at imødegå de socioøkonomiske virkninger af den alvorlige økonomiske forstyrrelse som følge af covid-19-udbruddet. Kommissionen bør træffe afgørelser vedrørende løbetid, størrelse og frigivelse af rater og trancher i et tæt samarbejde med de nationale myndigheder.
            
            
               (19)Nærværende afgørelse bør ikke berøre udfaldet af eventuelle sager om forvridning af det indre marked, som indledes, navnlig i henhold til traktatens artikel 107 og 108. Den fritager heller ikke medlemsstaterne for i henhold til traktatens artikel 108 at underrette Kommissionen om eventuel statsstøtte.
            
            
               (20)Ungarn bør regelmæssigt underrette Kommissionen om gennemførelsen af de planlagte offentlige udgifter, således at Kommissionen kan vurdere, i hvilket omfang landet har afholdt disse udgifter.
            
            
               (21)Afgørelsen om at yde finansiel støtte er blevet truffet under hensyntagen til de eksisterende og forventede behov i Ungarn samt anmodninger om finansiel støtte i henhold til forordning (EU) 2020/672, som andre medlemsstater allerede har indgivet eller har planlagt at indgive, samtidig med at principperne om ligebehandling, solidaritet, proportionalitet og gennemsigtighed anvendes —
            
            
               VEDTAGET DENNE AFGØRELSE: 
            
            
               Artikel 1
            
            
               Ungarn opfylder betingelserne i artikel 3 i forordning (EU) 2020/672.  
            
            
               Artikel 2
            
            
               1.Unionen stiller et lån på højst 504 330 000 EUR til rådighed for Ungarn. Lånet har en maksimal gennemsnitlig løbetid på 15 år.
            
            
               2.Rådighedsperioden for den finansielle støtte, der ydes ved denne afgørelse, er 18 måneder fra den første dag efter, at denne afgørelse har fået virkning. 
            
         
         
            
               3.Kommissionen stiller Unionens finansielle støtte til rådighed for Ungarn i maksimalt otte rater. En rate kan udbetales i en eller flere trancher. Løbetiden for trancherne under den første rate kan være længere end den maksimale gennemsnitlige løbetid, der er fastsat i stk. 1. I så fald fastsættes løbetiden for de efterfølgende trancher således, at den i stk. 1 omhandlede maksimale gennemsnitlige løbetid overholdes, når alle rater er udbetalt. 
            
            
               4.Den første rate frigives under forbehold af, at den i artikel 8, stk. 2, i forordning (EU) 2020/672 omhandlede låneaftale, træder i kraft. 
            
            
               5.Ungarn afholder Unionens finansieringsomkostninger, der er omhandlet i artikel 4 i forordning (EU) 2020/672, for hver rate samt Unionens eventuelle gebyrer, omkostninger og udgifter i forbindelse med den finansiering, der er relateret til det lån, der er ydet i henhold til nærværende artikels stk. 1. 
            
            
               6.Kommissionen træffer afgørelse om størrelsen af raterne og frigivelsen heraf samt om tranchernes størrelse. 
            
            
               Artikel 3 
            
            
               1. Ungarn kan finansiere følgende foranstaltninger:
            
            
               (a)midlertidig støtte til opgradering af indkvarteringsforholdene på turistdestinationerne for at fastholde den eksisterende arbejdsstyrke, jf. regeringens beslutning 2080/2020 om den nationale boligudvikling, for den del af udgifterne, der vedrører støtte til selvstændige og enkeltmandsvirksomheder
            
            
               (b)midlertidig støtte til fødevareforarbejdende virksomheder, jf. landbrugsministerens dekret nr. 25/2020, for den del af udgifterne, der vedrører støtte til selvstændige og enkeltmandsvirksomheder
            
            
               (c)midlertidig støtte til gartnerivirksomheder, der beskæftiger sig med dyrkning af etårige afgrøder og planteformering, jf. landbrugsministerens dekret nr. 26/2020, for den del af udgifterne, der vedrører støtte til selvstændige og enkeltmandsvirksomheder
            
            
               (d)midlertidig støtte til fiskebrug, jf. landbrugsministerens dekret nr. 30/2020, for den del af udgifterne, der vedrører støtte til selvstændige og enkeltmandsvirksomheder
            
            
               (e)forlængelsen indtil den 30. juni 2020 af de børneydelser, der udløb i perioden med undtagelsestilstand, jf. regeringens dekret nr. 59/2020. (III. 23.) og lov LVIII af 2020, artikel 71
            
            
               (f)suspensionen af arbejdsgiverbetalte socialsikringsbidrag i visse sektorer i perioden marts til december 2020, jf. artikel 4a), i regeringens dekret nr. 47/2020 (som ændret), for den del af udgifterne, der vedrører virksomheder, der har nedsat eller suspenderet arbejdstiden, eller hvis medarbejdere er blevet fastholdt i beskæftigelse
            
            
               (g)fritagelse for arbejdsgiverbetalt uddannelsesafgift i visse sektorer i perioden marts til december 2020, jf. artikel 4a), i regeringens dekret nr. 47/2020 (som ændret), for den del af udgifterne, der vedrører virksomheder, der har nedsat eller suspenderet arbejdstiden, eller hvis medarbejdere er blevet fastholdt i beskæftigelse
            
            
               (h)nedsættelse af arbejdsgiverbidraget til rehabiliteringsordningen i visse sektorer i perioden marts til juni 2020, jf. artikel 4a), i regeringens dekret nr. 47/2020 (som ændret), for den del af udgifterne, der vedrører virksomheder, der har nedsat eller suspenderet arbejdstiden, eller hvis medarbejdere er blevet fastholdt i beskæftigelse
            
            
               (i)en skattefritagelse for små skatteydere for lump sum-skatten ("KATA") inden for 26 erhvervsgrene i perioden marts til juni 2020, jf. artikel 5 i regeringens dekret nr. 47/2020 (som ændret), for den del af udgifterne, der vedrører støtte til selvstændige og enkeltmandsvirksomheder
            
            
               (j)udelukkelse af personaleomkostninger fra skattegrundlaget for skatten for mindre virksomheder ("KIVA") i visse sektorer i perioden marts til juni 2020, jf. regeringens dekret nr. 47/2020 (som ændret), for den del af udgifterne, der vedrører virksomheder, der har nedsat eller suspenderet arbejdstiden, eller hvis medarbejdere er blevet fastholdt i beskæftigelse
            
            
               (k)en engangsydelse til sundhedspersonale i anerkendelse af deres ekstraarbejde under pandemien, jf. regeringens dekret nr. 275/2020
            
            
               (l)omkostninger relateret til særforanstaltninger til at inddæmme pandemien, der er blevet indført i statsejede virksomheder
            
            
               (m)omkostninger relateret til særforanstaltninger til at inddæmme pandemien og beskytte statslige embedsmænds personlige sundhed, jf. regeringens dekret nr. 250/2014 (X. 2.) om Generaldirektoratet for Offentlige Indkøb og Forsyning (KEF)
            
            
               (n)omkostninger relateret til infrastruktur og investering i hospitaler for at sikre et højt beskyttelsesniveau for sundhedspersonale og patienter, jf. regeringens beslutning 1012/2020 om forvaltning af operativt personale
            
         
         
            
               (o)direkte omkostninger til personlige værnemidler og beskyttelsesudstyr på hospitalerne og andre sundhedsinstitutioner for at sikre et højt beskyttelsesniveau for sundhedspersonalet, jf. regeringens beslutning 1012/2020 om forvaltning af operativt personale. 
            
            
               Artikel 4
            
            
               Ungarn underretter senest den … [seks måneder efter datoen for offentliggørelsen af denne afgørelse] og derefter hver sjette måned Kommissionen om afholdelsen af de planlagte offentlige udgifter, indtil alle de planlagte offentlige udgifter er blevet afholdt.
            
            
               Artikel 5
            
            
               Denne afgørelse er rettet til Ungarn.
            
            
               Denne afgørelse får virkning på dagen for meddelelsen til adressaten.
            
            
               Artikel 6
            
            
               Denne afgørelse offentliggøres i Den Europæiske Unions Tidende. 
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  
                        EUT L 159 af 20.5.2020, s. 1.
               
               
                  
                     (2)
                  
                        (VI. 22.), offentliggjort i Ungarns statstidende den 22. juni 2020 (Nr. 148).
               
               
                  
                     (3)
                  
                        (VI. 22.), offentliggjort i Ungarns statstidende den 22. juni 2020 (Nr. 148).
               
               
                  
                     (4)
                  
                        (VI. 22.), offentliggjort i Ungarns statstidende den 22. juni 2020 (Nr. 148).
               
               
                  
                     (5)
                  
                        Offentliggjort i Ungarns statstidende onsdag den 18. marts 2020 (Nr. 47).
               
               
                  
                     (6)
                  
                        (VI. 12.), offentliggjort i Ungarns statstidende den 12. juni 2020 (Nr. 141).
               
               
                  
                     (7)
                  
                        Offentliggjort i Ungarns statstidende den 2. oktober 2014 (Nr. 136).
               
               
                  
                     (8)
                  
                        Offentliggjort i Ungarns statstidende den 31. januar 2020 (Nr. 16).